Split Before, Together Now

«Split Before, Together Now» () — сумесны альбом беларускіх рок-гуртоў «Hair Peace Salon» і «Jitters», выдадзены па ініцыятыве лэйбла «West Records» 25 кастрычніка 2007 года. Дыск складаецца з двух самотнікаў: «Gipsy» («Hair Peace Salon») і «Pick Me Up» («Jitters»). Канцэптуальны спліт азнаменаваў распад «Jitters» і пераход яе франтмена Канстанціна Кармана ў шэрагі стылістычна блізкага «Hair Peace Salon», што знайшло сваё адлюстраванне ў назве і афармленні CD. Жывая прэзентацыя зборніка прайшла 18 лістапада 2007 года ў Мінску, а ў падтрымку альбома на вядучы сінгл «Hover» быў зняты кліп. Музычная актыўнасць вакол кружэлкі прынесла «Hair Peace Salon» намінацыю ў катэгорыі «Прарыў года» на цырымоніі «Рок-каранацыя-2007», а сам рэліз трапіў у паўсотню лепшых па продажах альбомаў на мясцовым рынку за год. Беларускамоўны кавер на песню са спліту «Gipsy» пасля быў адабраны для кампіляцыі «Budzma The Best Rock / Budzma The Best Rock/New».

 Гісторыя 
Пад канец вясны 2006 года два гурты «Hair Peace Salon» і «Jitters» вырашылі аб’яднацца на адной кружэлцы. Увосень 2006 года «Jitters» прадставілі самотнік «Pick Me Up», у той час як «Hair Peace Salon» рыхтаваў максі-сінгл на 5 песень, але, так як паўнавартаснага альбома з такой колькасці трэкаў не атрымаецца, сяброўскія гурты рашылі зрабіць спліт. Па словах Артура Лучкова, бубнача «Hair Peace Salon», у яго ўжо было назапашана матэрыяла, якога б хапіла на сольны альбом, але калектыў яшчэ «не паспеў для альбома». Ужо напачатку вясны 2007 года ў размове з «БелГазетай» антрэпрэнёр Ян Бусел усклаў «вялікія надзеі» на будучы самотнік «Hair Peace Salon».

Пасля спроб «Hair Peace Salon» некалькі кварталаў пайграць разам з сесійнымі клавішнікамі, у тым ліку на сцэне падчас фестывалю «Акустыка вясны» ў сакавіку 2007 года, у сувязі з паўгадовай замежнай камандзіроўкай Канстанціна Кармана пад канец 2007 года колькасць афіцыйных удзельнікаў гурта павялічылася. Канстанцін прыпыніў існаванне свайго гурта «Jitters» і быў запрошаны граць у «Hair Peace Salon» на пастаяннай аснове. Экс-лідар «Jitters» быў вельмі задаволены тым, што цяпер грае сумесную музыку. Прыкметна, што ён з бас-гітарыста і вакаліста стаў клавішнікам і вакалістам «Hair Peace Salon», таму што ў гурце ўжо быў свой бас-гітарыст, а ў знаёмага хлопцам па сумесных выступленнях артыста падчас камандзіроўкі ў Шатландыю як раз быў куплены сінтэзатар «», што і стала матэрыяльнай падставай адказаць станоўча на прапанову калег змяніць профіль.

Гурт «Jitters» у свой час запісаў і звёў свае песні на гуказапісвальнай студыі ў Баранавічах на працягу ўсяго 2 месяцаў, а «Hair Peace Salon» вырашыў запісвацца сам, каб паэксперыментаваць, пашукаць сваё гучанне, таму ўвесь працэс запісу заняў значна больш. Канцэртны бум «Hair Peace Salon» 2007 года дазволіў адпрацаваць выкананне новых песень, якія ўвойдуць на самотнік «Gipsy», а потым і на спліт. Тая міні-кружэлка выйшла 28 кастрычніка 2007 года і распаўсюджвалася праз кантакты з музыкамі.

За гэты час «Jitters» паспеў прэзентаваць сваю кружэлку, даць справаздачу перад слухачамі і разбегчыся па ўсім свеце, але ідэя спліта не знікла і трансфармавалася ў канцэптуальны CD. «Дыск уяўляе сабой невялікую гісторыю двух дружалюбных калектываў, якія раней былі самі па сабе, затым аб’ядналіся», — узгадваў пра сяброўства абодвух гуртоў для «Xlam.by» Канстанцін Карман.

25 кастрычніка 2007 года для прасоўвання новага супрацоўніцтва на лэйбле «West Records» быў выдадзены сумесны альбом-складанка пад назвай «Split Before, Together Now». Алег Вяль, лідар «Hair Peace Salon», распавёў Алене Скарабагатавай з Тузін Гітоў, што асноўнай думкай яго песень з’яўляецца духоўны пошук чалавека, а на тое ж пытанне, пра што іх частка дыска, франтмен «Jitters» Канстанцін Карман агучыў, што яго трэкі ўвасабляюць незадаволенасць тым, што маеш цяпер.

З гэтага часу гурты афіцыйна сталі аб’яднаны. «Мы вырашылі часова „замарозіць“ праект „Jitters“, — паведамляў айчыннаму парталу альтэрнатыўнай музыкі «Xlam.by» Канстанцін Карман напярэдадні прэзентацыі сумеснага альбома, — а паколькі з „Hair Peace Salon“ мы даўно знаёмыя і сябруем, то для аб’яднання не было ніякіх перашкодаў. Мы і раней „абменьваліся“ музыкантамі. Цяпер у HPS будзе два галасы».

Складанка была прэзентавана 18 лістапада 2007 года ў мінскім клубе «Гудвін» пры падтрымцы гуртоў «Open Space», «The Blackmail» і іншых артыстаў, і, як падкрэсліла Алена «Aresha» Сабалеўская з музычнага партала LiveSound.by, гэта быў прыгожы канцэрт, без лішніх людзей і музыкі «не ў тэму».

 Прыём крытыкаў 
«Нягледзячы на багацце каманд, якія граюць у стылі брыт-рок, гэты музычны напрамак у нашай краіне доўгі час заставаўся ў цяні. І вось здарыўся прарыў», — сустракаў выхад складанкі музычны партал LiveSound.by. Сяргей Будкін, музычны крытык Будзьма Беларусамі!, з вышыні агляда альбома «Hair Peace Salon» «Gentleman» выказваў сум, што «выдатныя творы» «Hover», «Gipsy» не знайшлі свае месца на той кружэлцы.

«Беларусы адчайна дзяруць гітары і горла: атрымліваецца брыт-рок з галавакружнымі перапляценнямі гармоній а-ля „The Mars Volta“, тэхнічнымі гітарнымі арпеджыа а-ля „“ і неўратычна-пачуццёвымі інтанацыямі а-ля „“», — пісала пра частку дыска «Hair Peace Salon» журналіст Таццяна Заміроўская са штотыднёвіка «БелГазета», разгортваючы думку, што мелодыі гурта неверагодным чынам нагадваюць альбом «Radiohead» 2007 года «In Rainbows», які выйшаў пасля таго, як матэрыял дадзенага дыска быў запісаны. Алена Сабалеўская з «Музыкальнай газеты» падзяліла думку пра музычны лад калегі, у сваёй рэцэнзіі адбіў надрыўны вакал, дэпрэсіўна светлыя мелодыі і разумныя мінорныя эмоцыі.

Музыку «Jitters» у рэцэнзіі альбома «Split Before, Together Now» Таццяна Заміроўская з «БелГазеты» апісала словамі: «назойлівая, аўтэнтычная і па-блюзаваму шалапутная — у ёй прысутнічае неўтаймаваная танцавальнасць, як у „“ і „“, і начыста адсутнічаюць пафасныя рэфлексіі». Гарэзнасць і танцавальнасць гітарнага рока «Jitters» ацаніла і Алена Сабалеўская з «Музыкальнай газеты», на старонках якой яна параўнала музыку абодвух гуртоў з творчасцю «», «Radiohead», «“», «» ды «Coldplay».

 Аздабленне CD 
Першапачатковая ідэя вокладкі, якая адлюстроўвае канцэпцыю дыска (чорны і белы чаравікі, звязаныя разам), прыйшла да Канстанціна Кармана і Яўгена Вяля, першага бубнача «Jitters», узгадваў для «Xlam.by» Алег Вяль. Музыкі казалі Алене Скарабагатавай, журналісту Тузін Гітоў, што ў іх было шмат задумак вокладкі, але розныя боты, забарсаныя разам — найбольш цікавае рашэнне: «мы як тыя боты — розныя, але звязаныя паміж сабой шнуркамі». Удзельнікі доўга шукалі абутак, які б падышоў для здымкаў, заглядаліся на боты мінакоў, а потым зайшлі ў аддзел дзіцячага абутку і зразумелі: гэта тое, што трэба. Аказалася, што ў крамах нельга фатаграфаваць, і таму ім са Слэпам давялося арандаваць дзіцячыя чаравікі ў  на Ждановічах. Як ацаніла выбар вокладкі Алена Сабалеўская з «Музыкальнай газеты», гуртам падышоў гэты малюнак, бо яны захавалі ў сабе гумарную непасрэднасць і душэўную дабрыню. «У выніку атрымалася такая вось мілая вокладка, якая вельмі ўсім даспадобы», — падвёў вынік Задзіночанню беларускіх студэнтаў Алег Вяль.

 Узнагароды і намінацыі. Камерцыйны поспех 
Першая песня складанкі «Hover» стала пераможным гімнам «Hair Peace Salon», які дазволіў як паспяхова прайсці адборачныя этапы, так і ўзяць першы прыз (запіс на прафесійнай музычнай студыі) конкурсу «ИдиНаРок» у 2007 годзе. З праграмай, з большага складзенай з песень са спліту, музыкі небеспаспяхова ўдзельнічалі і ў іншых музычных конкурсах, такіх як «Музычны плэй-оф» (паўфіналісты), «Рок-спарынг» (уладальнікі прызу на запіс на студыі), «Залатая акустыка» (пераможцы). «Нам вельмі прыемна, што слухачы абралі менавіта нас пераможцамі гэтага конкурсу, — успамінаў перыпетыі спаборніцтва для Тузін Гітоў лідар «Hair Peace Salon» Алег Вяль і разгортваў думку далей: — „Акустыка“ мела поспех у гледачоў. Але мы не цешымся на гэты конт. Перамагаць, вядома, прыемна, але асабіста я гатовы да ўсяго».

Дзякуючы плыце і канцэртна-спаборніцкай дзейнасці на базе песень з яе гурт «Hair Peace Salon» атрымаў намінацыю ў катэгорыі «Прарыў году» на цырымоніі «Рок-каранацыя-2007» у лютым 2008 года. Па ацэнцы Хартыі'97, дыск трапіў у топ-50 кружэлак па продажы за свой год. У цэлым аўдыёматэрыял увайшоў у ратацыю радыёстанцый, узмацніў прысутнасць рокераў у інфармацыйнай прасторы. Сяргей Ясючэня, дырэктар «West Records», аргументуючы пашырэнне каталога кампаніі выпушчаным дыскам у канцы 2007 года, адзначыў, што яго лэйбл стараецца «адсочваць музычныя тэндэнцыі».

 Спіс кампазіцый 

 Удзельнікі 

Hair Peace Salon:
 Алег Вяль — вядучы вакал, гітары.
 Канстанцін Карман — бэк-вакал, сінтэзатар.
 Максім «Gandibober» Дзевічэнскі — бас.
 Артур Лучкоў — барабаны.

Jitters:
 Канстанцін Карман — вядучы вакал, бас.
 Іван Барзенка — гітары, бэк-вакал, клавішныя.
 Сяргей Кандраценка — гітары.
 Павел Кудрын — ударныя.

Запрошаныя музыкі:
 Іван Барзенка — клавішныя (1, 2).
 Вольга Малько — клавішныя (3, 5).
 Андрэй Козік — клавішныя (4).

Вытворчасць:
 Валянцін Барысевіч, студыя «HWNL» — звядзенне, мастэрынг (1, 2, 3, 4, 5).
 Вячаслаў Банкевіч — запіс і звядзенне (6, 7, 8, 9, 10).
 Slap — дызайн вокладкі. 

Кліпы
Восенню 2007 года, падчас здымак перадачы «Музыкальный плей-офф», да ўдзельнікаў «Hair Peace Salon» ад уражанага выступам гурта рэжысёра Анатоля Вечара паступіла прапанова творчага супрацоўніцтва. Ужо ў пачатку 2008 года франтмен гурта Алег Вяль паведаміў Тузін Гітоў пра планы зняць кліп: «Цяпер мы ўпэўніліся, што нам тое неабходна. У лютым пачнем працу і возьмем для відэаўвасаблення абавязкова нешта з новага». Афіцыйнае відэа да аднайменнага вядучага сінгла «Hover», у якім быў прадстаўлены новы выгляд гурта цяпер разам з Канстанцінам Карманам, было знята ў лютым 2008 года, і гатовы ролік неўзабаве быў паказаны па тэлебачанню ў праграме канала ЛАД «Pro движение+». X у аглядзе кліпа, які нагадаў фільм «», для «LiveSound.by» адзначыў цікавую рэжысёрска-аператарскую працу, разам з тым указаў і на недахопы ў акцёрскай гульні.

 Кавер-версіі 
Для складанкі Будзьма беларусамі! і Еўрапейскага радыё для Беларусі «Budzma The Best Rock / Budzma The Best Rock/New» гурт «Hair Peace Salon» у 2009 годзе пераспяваў трэк «Gipsy», які прысвячаўся , на беларускай мове як «Цянькі». Алег Вяль, лідар «Hair Peace Salon», у свой час распавядаў Алене Скарабагатавай з Тузін Гітоў, што англійскае слова «Gipsy» перакладаецца як «цыганы» і песня ў духоўным сэнсе таксама апісвае стан бадзяння па жыцці.

Аўтарам мастацкага перакладу лірыкі выступіў Віталь Воранаў, беларускі літаратар; «Гэтаму твору ўжо тры гады, і некаторыя фрагменты тэксту нас ужо не задавальняюць. Віталь пры перакладзе напісаў тэкст наноў», — звярталі ўвагу да сумеснай працы музыкі. «Абеларушванне небеларускамоўных тэкстаў беларускіх гуртоў — гэта выдатная школа дасканалення», — тлумачыў свой падыход да працы паэт і дадаваў, што вынікі беларусізацыі дазваляюць музыкам больш грацыёзна ўлівацца ў айчынны кантэкст.

У выніку эксперт Тузін Гітоў Ігар Назаранка адзначаў, што яму больш пасуе слухаць песню па-беларуску. Яму ж тураваў Сяргей Будкін, штатны эксперт Experty.by, які ў 2012 годзе з цеплынёй успомніў пра «досыць удалыя экспэрымэнты музыкаў з беларускай мовай» на прыкладзе гэтай жа песні. «Віталь зрабіў вельмі ўдалую інтэрпрэтацыю арыгінальнага тэксту, — казаў Канстанцін Карман, вакаліст-клавішнік у спеве і дадаваў: — З’явілася адчуванне таго, што „зразумелы“ тэкст больш дасканала перадае сапраўдную атмасферу песні». Іншаму эксперту Тузін Гітоў Севярыну Квяткоўскаму «Цянькі» нагадалі творы польскага рок-гурта «» і Пола Мак-Картні, апрацаваныя ў сучаснай брыт-поп стылістыцы.

Спеў «Цянькі» трапіў у гіт-парад Тузін Гітоў, але спыніўся ў перадфінальнай частцы мегатура-2010.

 Крыніцы 

 Спасылкі 
 Спампаваць самотнік «Gipsy» (Bandcamp)
 Спампаваць самотнік «Pick Me Up» (Bandcamp)
 Кліп на песню «Hover» (YouTube)
 Hair Peace Salon – Hover (Live @ Global Battle Of The Bands) (YouTube)

Катэгорыя:Альбомы 2007 года
Катэгорыя:Альбомы Hair Peace Salon
Катэгорыя:Альбомы Jitters